Zagreb, 23. ožujka 2016.g.

Povjerenstvo za odlučivanje o sukobu interesa (u daljnjem tekstu: Povjerenstvo) na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Ines Strenja-Linić, zastupnice u Hrvatskom saboru, za davanjem mišljenja Povjerenstva**,na 133. sjednici održanoj 23. ožujka 2016.g. daje sljedeće

**MIŠLJENJE**

1. **Dužnosnica Ines Strenja-Linić ne može za vrijeme obnašanja dužnosti zastupnice u Hrvatskom saboru kao niti u razdoblju od 12 mjeseci od dana prestanak obnašanja navedene dužnosti, obavljati funkciju člana Nadzornog odbora trgovačkog društva Imunološki zavod d.d., jer bi to predstavljalo povredu članka 14. stavka 1. ZSSI-a.**
2. **Dužnosnica Ines Strenja-Linić može uz obnašanje dužnosti zastupnice u Hrvatskom saboru obavljati posao liječnika u Kliničkom bolničkom centru Rijeka kao i u privatnoj poliklinici te Povjerenstvo smatra da bi u tom slučaju povodom obnašanja zastupničke dužnosti sukladno članku 3. i članku 4. Zakona o pravima i dužnostima zastupnika u Hrvatskom saboru, imala pravo samo na razliku plaće ukoliko je zbroj plaće koju prima u Kliničkom bolničkom centru Rijeka i naknade koju prima u privatnoj poliklinici manji od plaće na koju bi dužnosnica imala pravo povodom obnašanja dužnosti zastupnice u Hrvatskom saboru.**
3. **Na temelju članka 8. ZSSI-a dužnosnica je dužna u izvješću o imovinskom stanju prikazati prihode koje ostvaruje na temelju obavljanja drugih poslova za vrijeme obnašanja javne dužnosti.**

Obrazloženje

Dužnosnica Ines Strenja-Linić, zastupnica u Hrvatskom saboru, podnijela je zahtjev za davanjem mišljenja Povjerenstva koji je u knjigama ulazne pošte zaprimljen pod poslovnim brojem: 711-U-1905-M-80/16-01-1 dana 9. ožujka 2016.g., povodom kojeg se vodi predmet broj M-80/16.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu odredbi navedenog Zakona. Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnica od Povjerenstva traži mišljenje je li u obvezi odreći se naknade koju bi ostvarivala povodom obavljanja funkcije članice Nadzornog odbora trgovačkog društva Imunološki zavod d.d., ili joj se naknada neće niti isplaćivati s obzirom da obnaša dužnost zastupnice u Hrvatskom saboru. Dužnosnica traži i mišljenje Povjerenstva može li za vrijeme obnašanja dužnosti zastupnice u Hrvatskom saboru na temelju odobrenja ravnatelja Kliničkog bolničkog centra Rijeka, u kojem je dužnosnica zaposlena u punom radnom vremenu, sklopiti ugovor o djelu s privatnom poliklinikom za obavljanje poslova liječnice specijalistice neurologije. Dužnosnica navodi da bi poslove u privatnoj poliklinici obavljala subotom kada ima slobodan radni dan.

Člankom 14. stavkom 1. ZSSI-a propisano je da **dužnosnici ne mogu biti članovi upravnih tijela i nadzornih odbora trgovačkih društava,** upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima. Stavkom 2. istog članka Zakona propisano je da **iznimno**, dužnosnici mogu biti članovi u najviše do dva **upravna vijeća ustanova, odnosno nadzorna odbora izvanproračunskih fondova** koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

Uvidom u podatke iz sudskog registra Trgovačkog suda u Zagrebu, Povjerenstvo je utvrdio da je pod matičnim brojem subjekta: 080055701, upisano trgovačko društvo Imunološki zavod d.d. Uvidom u Odluku o popisu pravnih osoba od posebnog državnog interesa („Narodne novine“ broj 26/11., 12/12., 126/12., 48/13., 57/15. i 105/15.) utvrđeno je da je Hrvatski sabor pod točkom 41. trgovačko društvo Imunološki zavod d.d., utvrdio trgovačkim društvom od posebnog državnog interesa. Povjerenstvo ističe da je **zabrana članstva dužnosnika u upravnim tijelima i nadzornim odborima trgovačkih društava** iz članka 14. stavka 1. ZSSI-a propisana **beziznimno** stoga za navedenu zabranu, ukoliko se radi o trgovačkim društvima, nije od utjecaja radi li se o trgovačkim društvima koja su proglašena od posebnog državnog interesa.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7., 8., 9., **14.** i 17. tog Zakona **počinju danom stupanja na dužnost i traju dvanaest mjeseci od dana prestanka obnašanja dužnosti.**

S obzirom da kao dužnosnica u smislu članka 3. stavka 1. podstavka 3. ZSSI-a ne može biti članica Nadzornog odbora trgovačkog društva Imunološki zavod d.d., jer bi to predstavljalo povredu članka 14. stavka 1. ZSSI-a dužnosnica Ines Strenja-Linić ne bi mogla niti ostvarivati pravo na naknadu za obavljanje navedene funkcije.

Povjerenstvo utvrđuje da je u Izvješću o imovinskom stanju dužnosnika kojeg je dužnosnica podnijela Povjerenstvu povodom početka obnašanja dužnosti zastupnice u Hrvatskom saboru dužnosnica navela da navedenu dužnost obnaša profesionalno za što prima mjesečnu plaću u iznosu od 22.550,33 kn bruto odnosno u iznosu 15.896,20 kn neto. Dužnosnica je u istom Izvješću navela da je prije stupanja na dužnost zastupnice u Hrvatskom saboru obavljala poslove na radnom mjesta liječnice neurologinje u ustanovi Klinički bolnički centar Rijeka.

Člankom 3. Zakona o pravima i dužnostima zastupnika u Hrvatskom saboru („Narodne novine“ broj 55/00., 107/01., 86/09., 91/10., 49/11., 12/12. i 102/14.) propisano je da zastupnik na osnovi obnašanja zastupničke dužnosti uz prava i obveze utvrđene posebnim propisima ima, između ostalog, pravo na plaću, odnosnu razliku plaće ako je plaća koju zastupnik ostvaruje po drugoj osnovi manja. Člankom 4. Zakona o pravima i dužnostima zastupnika u Hrvatskom saboru propisano je da zastupnik ima pravo na plaću koja se utvrđuje prema odredbama Zakona o obvezama i pravima državnih dužnosnika, a ukoliko ne ostvaruje plaću na temelju obnašanja zastupničke dužnosti ima pravo na razliku plaće koju bi ostvario na temelju obnašanja zastupničke dužnosti i plaće koju ostvaruje po drugoj osnovi, ako je plaća koju ostvaruje po drugoj osnovi manja.

Povjerenstvo utvrđuje da su odredbe članka 3. i 4. Zakona o pravima i dužnostima zastupnika u Hrvatskom saboru lex specialis odnosno posebni zakon kojim su propisana prava i obveze zastupnika koji za vrijeme obnašanja zastupničke dužnosti obavljaju druge poslove u smislu radnog odnosa ili trajnog i redovitog zanimanja. Na temelju članka 3. i 4. Zakona o pravima i dužnostima zastupnika u Hrvatskom saboru kao posebnog zakona, Povjerenstvo utvrđuje da dužnosnica Ines Strenja-Linić može za vrijeme obnašanja dužnosti zastupnice u Hrvatskom saboru ostvarivati plaću povodom radnog odnosa u Kliničkom bolničkom centru Rijeka te da može ostvarivati prihode povodom obavljanja poslova na temelju ugovora o djelu sklopljenom s privatnom poliklinikom.

Međutim, s obzirom da je dužnosnica navela da bi poslove u privatnoj poliklinici obavljala subotom, kada ima slobodan dan, na temelju odobrenja ravnatelja Kliničkog bolničkog centra Rijeka koje se izdaje jednom godišnje, a u skladu s kojim se sklapa ugovor o djelu također za razdoblje od godine dana, Povjerenstvo utvrđuje da bi obavljanje poslova u privatnoj poliklinici s obzirom na učestalost, kontinuitet i na razdoblje trajanja, imalo obilježja trajnog i redovitog zanimanja u svrhu stjecanja prihoda, neovisno o tome što se za obavljanje istih sklapa ugovor o djelu, a ne ugovor o radu.

Kako dužnosnica na temelju članka 3. i 4. Zakona o pravima i dužnostima zastupnika u Hrvatskom saboru ima pravo za vrijeme obnašanja zastupničke dužnosti ostvarivati plaću kod drugog poslodavca odnosno po drugoj osnovi, Povjerenstvo je dalo mišljenje da dužnosnica može obavljati poslove i u Kliničkom bolničkom centru Rijeka i u privatnoj poliklinici, no u tom slučaju Povjerenstvo smatra da bi dužnosnica povodom obnašanja zastupničke dužnosti ostvarivala samo pravo na razliku plaće ako je zbroj plaća koju bi ostvarivala povodom obavljanja poslova u Kliničkom bolničkom centru Rijeka i plaće ili naknade koju bi ostvarivala u privatnoj poliklinici manji od plaće na koju bi dužnosnica imala pravo povodom obnašanja dužnosti zastupnice u Hrvatskom saboru.

Ukazuje se dužnosnici da je člankom 5. stavkom 2 ZSSI-a kao jedno od načela djelovanja propisano da su dužnosnici osobno odgovorni za svoje djelovanje u obnašanju javnih dužnosti na koje su imenovani odnosno izabrani prema tijelu ili građanima koji su ih imenovali ili izabrali, stoga se dužnosnica upućuje da osobno vodi računa da pravo na plaću odnosno razliku plaće ostvaruje sukladno odredbama Zakona o pravima i dužnostima zastupnika u Hrvatskom saboru.

S obzirom da su sukladno članku 8. ZSSI-a dužnosnici obvezni prijaviti Povjerenstvu prihode koje ostvaruju pored plaće ili naknade za obnašanje javne dužnosti, ukazuje se dužnosnici da je u izvješću o imovinskom stanju dužna prikazati i prihode koje će ostvarivati obavljanjem poslova u Kliničkom bolničkom centru Rijeka i u privatnoj poliklinici.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Dalija Orešković, dipl. iur.

**Dostaviti:**

1. Dužnosnica Ines Strenja-Linić, elektronička dostava
2. Objava na internetskoj stranici Povjerenstva
3. Pismohrana